DA – Nóg 'n mosie van wantroue aan vooraand van verkiesing | Maroela Media
Die mosie van wantroue sou Maandagoggend in die DA-koukus van die Kaapse metro-streek dien en is ingedien deur Courtney van Wyk, senior DA-stadsraadslid van Delft, teen JP Smith, burgermeesterskomiteelid vir veiligheid en sekuriteit. Van Wyk voer aan Smith saai verdeeldheid in die party en dat hy mense opstook om kollegas uit te werk.
Die Wes-Kaapse leier van die DA, Bonginkosi Madikizela, het die mosie van wantroue egter verbied en gesê daar is ander maniere om probleme op te los. Dit is 'n ratverwisseling vir Madikizela, wat saam met Smith aan die voorpunt was van die DA-mosies van wantroue in Patricia de Lille as burgemeester van Kaapstad.
Sowel Madikizela as Smith word beskou as hegte ondersteuners van die voormalige DA-leier Helen Zille, wat haarself nou verkiesbaar gestel het as voorsitter van die DA se federale raad.
Dié potensieel verdelende verkiesing vind die komende naweek plaas.
Die DA-verkiesing se reëls is anders as die van ander politieke partye. Elkeen van die ongeveer 180 stemgeregtigdes moet hul keuse in rangorde van een tot drie stel en dit word dan verreken om die wenner aan te wys – dis nie bloot 'n geval dat die een wat die meeste mense se eerste keuse is, wen nie.
Die stelsel is juis ontwerp om verdeeldheid teen te werk, maar verdeeldheid is deesdae een van die eienskappe waarmee die DA skynbaar sinoniem geword het.
In 'n vertroulike verslag wat die komende naweek voor die party se federale raad dien, maak paneellede Ryan Coetzee (voormalige DA-strateeg), Tony Leon (voormalige DA-leier) en die sakeman Michiel le Roux verskeie aanbevelings, onder meer dat Maimane bedank. Hy weier egter om dit te doen.
Maimane is in die spervuur, onder meer oor die koste van die huis waarin hy in Kaapstad woon en 'n motor wat hy gebruik het en wat deur die maatskappy Steinhoff geborg is. Hoewel 'n ondersoek deur die DA se tesourier, dr. Dion George, bevind het alles is daarmee in orde, is daar na bewering nóg modder wat eersdaags na Maimane geslinger kan word – 'n teken van 'n party in krisis.
Die DA se probleem is dat mense soos JP Smith hoog aanbeveel word deur die party maar min mense na die party gebring het. Hulle almal het in die botter geval en die mense uitgewerk wat die party se nommers in gebring het.